Bændur í Kjós segja mikla flúormengun frá Grundartanga Bændur í Kjósarhreppi eru óhressir yfir flúormengun frá álverinu á Grundartanga , hinum megin Hvalfjarðar . Sigurbjörn Hjaltason oddviti Kjósarhrepps segir að niðurstöður umhverfisskýrslu Norðuráls gefi tilefni til að ætla að eitthvað sé að í vinnsluferli verksmiðjunnar . Skýrslan sýni að losun flúors út í andrúmsloftið sé meiri tvö síðustu árin en starfsleyfi fyrirtækisins heimili . Sérstaklega á árinu 2006 þegar það var 0,7 og á síðasta ári var það einnig aðeins yfir heimildinni sem er 0,5 . „ Flúorgildi hefur verið að aukast í öllu hjá okkur , “ segir Sigurbjörn og bendir á að rannsóknir á kindahausum sýni að flúormagn sé komið upp að þeim mörkum að það geti reynst hættulegt . Sigurbjörn hefur fjallað um meinta flúormengun á heimasíðu sveitarfélagsins . Greinilegt er að honum og forsvarsmönnum Norðuráls greinir á um hvað geti talist eðlilegt að tímabundið ástand vari lengi , en við slík skilyrði er heimilt að fara eilítið yfir leyfilega heimild til losunar . Norðurálsmenn segja misskilnings gæta í fréttaflutningi . Fyrirtækið noti hágæða hráefni í sína framleiðslu , þar á meðal rafskaut , og beiti bestu fáanlegu tækni . Í þeim rafskautum sem Norðurál notar sé enginn flúor . „ Vöktun fer fram á yfir 100 stöðum í Hvalfirði . Flúormagn í grasi utan þynningarsvæðis hefur ætíð verið undir viðmiðunarmörkum , “ segir meðal annars í tilkynningu frá Norðuráli .